ส่งใจต้อนรับปี2560ขี่พายุ ทะลุฟ้า
ลาทีปีเก่า 2559 สวัสดีปีใหม่ 2560
30 ธ.ค. 2559

ชาญชัย สงวนวงศ์
 
ลาทีปีเก่า 2559 สวัสดีปีใหม่ 2560
คอลัมน์ขี่พายุทะลุฟ้า เวียนมาพบผู้อ่านเอาวันสุดท้ายของการทำงานแห่งปีพอดี จึงไม่มีอะไรจะดีไปกว่าการกล่าวคำอำลา หวนระลึกถึงสิ่งที่ดีงามในรอบปีที่ผ่านมา และก็ตั้งความหวังจะพานพบสิ่งดีงามในปีหน้าฟ้าใหม่
ครับ ตลาดหุ้นปี 59 ที่ผ่านมา เริ่มต้นปีที่ 1,288 จุด มาถึงสิ้นปีในระดับเหนือ 1,520 จุด ซึ่งก็ถือว่าให้ผลตอบแทนที่สวยสดงดงามทีเดียว ในระดับกว่าร้อยละ 18
เรื่องอื่น แซงหน้าสิงคโปร์ยาก แต่เรื่องมูลค่าซื้อขายหลักทรัพย์ ไทยแซงหน้าสิงคโปร์มา 5 ปีแล้ว และยึดตำแหน่งแชมป์ที่มีสภาพคล่องซื้อขายสูงสุดในอาเซียนอีกด้วย
ปีนี้ซื้อขายโดยเฉลี่ย 53,000 ล้านบาท ปีหน้าคุณเกศรา มัญชุศรี ตั้งเป้าหมายเอาไว้เป็น 57,000 ล้านบาท เพื่อรักษาตำแหน่งแชมป์เป็นปีที่ 6
ด้านผลงาน “หุ้นใหม่” เข้าจดทะเบียนในตลาดหลักทรัพย์ฯ ถึงแม้จะต่ำไปหน่อยในด้านจำนวน แต่ก็ถือเป็นปีทองปีหนึ่งของหุ้น IPO เลยทีเดียว
ด้วยปรากฏว่า ไม่มีหุ้นหลุดต่ำจองในวันซื้อขายวันแรกเลยสักตัวเดียว
ในจำนวนหุ้นเข้าใหม่ 23 ตัว (SET 10, mai 13) มีหุ้นทำราคาปิดวันแรกสูงกว่า 100% ถึง 3 ตัว ได้แก่ EKH เอกชัยการแพทย์, NETBAY และ AU อาฟเตอร์ ยู (ตัวนี้ขอหมายเหตุสักหน่อยว่าวิ่งเกินพื้นฐานมาก)
นอกจากนั้น ยังมีหุ้นซึ่งแม้จะปรับตัวเหนือจองวันแรกได้ไม่ถึง 100% แต่ภายหลังก็ค่อยๆ ปรับตัวขึ้นจนเหนือระดับ 100% ด้วยนักลงทุนมองเห็นอนาคต ได้แก่ FN AMA และITEL
สำหรับ “หุ้นสีสัน” ที่สุดของตลาดหุ้นไทย เห็นจะหนีไม่พ้นจัสมิน อินเตอร์เนชั่นแนล หรือ JAS ในรอบปีมีครบทุกรสชาติ
นับตั้งแต่ทิ้งประมูลโทรศัพท์มือถือ 4 จี คลื่น 900 เมกะเฮิรตซ์ แล้วก็มาประกาศรับซื้อหุ้นคืนในราคา 5 บาท ขณะที่ราคาในกระดานแค่ 3 บาทกว่าเท่านั้น
ต่อมาก็ประกาศทำเทนเดอร์หุ้น JAS ในราคา 7.25 บาท หุ้น JAS ก็เด้งดึ๋งๆ ขึ้นอีกจนราคาเลยเทนเดอร์ ผลก็เลยปรากฏว่า ไม่มีคนเอาหุ้นมาขาย พิชญ์ โพธารามิกก็ไม่ต้องควักเงินมาจ่ายค่าหุ้น
ปัญหาใหญ่อันหนึ่งที่นักลงทุนเดาทางไม่ออก นั่นก็คือ นักลงทุนไม่แน่ใจว่า การซื้อหุ้นคืนคราวนี้ JAS จะนำหุ้นไปลดทุนจดทะเบียนจริงหรือเปล่า แม้ว่า JAS จะทำเช่นนี้ คือซื้อคืนและนำไปลดทุนมา 5 ครั้งแล้ว
เนื่องจากการซื้อหุ้นคืนครั้งนี้ ซื้อตั้ง 1,200 ล้านหุ้น คิดเป็น 10% คิดเป็นตัวเงินก็ตั้ง 6,000 ล้านบาท ไม่แน่ใจเหมือนกันว่าผู้บริหาร JAS จะตาลุกเหมือนเช่นบมจ.อื่นๆ ที่เคยซื้อหุ้นคืนหรือเปล่า
แต่สุดท้าย JAS ก็สร้างประวัติศาสตร์ ซื้อหุ้นคืนเพื่อนำไปลดทุนถึง 6 ครั้งจนได้ ซึ่งไม่มีบมจ.ไหนจะใจป้ำ เท่ สปอร์ต กทม.เช่นนี้อีกแล้ว
เอาไปเลย รางวัลหุ้นสีสันแห่งปีสำหรับ JAS
ส่วนหุ้นที่เลอะเทอะที่สุดในรอบปี 2559 เห็นจะไม่มีหุ้นไหนเปรอะเปื้อนมากเท่ากับหุ้น IFEC แล้ว
เป็นหุ้นที่สร้างสตอรี่เรื่องพลังงานทดแทน (แดดและลม) มีกระบวนการสร้างข่าวกระพือข่าวราวกับจะสร้างโรงไฟฟ้าถึง 2-3 พันเมกะวัตต์ แต่จริงๆ แล้ว นับไปนับมาก็ได้สุทธิแค่ 30 กว่าเม็กเท่านั้น
ผู้บริหาร 2 คน คือหมอวิชัย ถาวรวัฒนยงค์กับสิทธิชัย พรทรัพย์อนันต์ ก็เลอะเทอะเป็นที่สุด ในขณะที่โฆษณาเชิญชวนให้แมงเม่าสาวเท้าก้าวเข้ามา ก็เทหุ้นสาดโครมเอาๆ จนทั้ง 2 คนเหลือหุ้นในมือแค่ 5% และต่ำกว่า 5% ด้วยซ้ำ
ราคาหุ้นเคยขึ้นไปสูงเสียดฟ้าถึง 18 บาท แต่ขณะนี้น่าใจหาย ลงรูดมาเหลือ 3.74 บาทแล้ว และหากปลด SP ก็คงจะล่องละลิ่วจากข่าวฉาวจนหาแนวรับไม่เจอแน่
ตลาดหุ้นไทยก็เป็นแบบนี้ มีทั้งด้านสร้างสรรค์พัฒนา และด้านมืดไม่พัฒนา แต่ถึงอย่างไรด้านสร้างสรรค์พัฒนาก็ยังเป็นด้านหลัก ส่วนด้านมืดก็สามารถเก็บรับเป็นบทเรียนได้
ตลาดหุ้นระดับ 1,530 จุด ก็ถือว่าขึ้นไปใกล้เคียงกับยอดเดิมสูงสุดในอดีตที่ 1,700 จุดแล้ว นับเป็นความหวังที่ใกล้เข้ามา โดยการขับเคลื่อนของหู้นผู้ดี-ผู้ร้ายเช่นนี้แหละ
ขอความสุขสวัสดี ความเจริญก้าวหน้าและความมั่งคั่งจงเป็นของท่านผู้อ่านข่าวหุ้นธุรกิจและครอบครัวตลอดปี 2560 เทอญ